
Decizia nr. 272 din 28.02.2019
privind somarea  S.C. PAF MEDIA SRL,
Galaţi, Strada Cuza Vodă nr. 60, cam.1, jud. GALAŢI
CUI 24885422
· pentru postul de televiziune TV Galaţi
Galaţi, Strada Siderurgiştilor, nr. 7, Bloc PS1B, sp. com. 2, parter,

 tronson 1, jud. Galaţi

Întrunit în şedinţă publică în ziua de 28.02.2019, Consiliul Naţional al Audiovizualului a analizat raportul întocmit de Serviciul Inspecţie, în baza sesizării nr. 1412/18.02.2019, cu privire la emisiunea „Oraşul meu” difuzată de postul               TV Galaţi în ziua de 08.02.2019. 
  
Postul de televiziune TV Galaţi aparţine radiodifuzorului S.C. PAF                 MEDIA SRL (licenţa audiovizuală TV-C 003.4/11.02.2003 şi decizia de autorizare                       nr.  484.1/11.12.2014).

În urma dezbaterilor ce au avut loc după analizarea raportului de monitorizare şi a vizionării înregistrărilor, membrii Consiliului au constatat că radiodifuzorul a încălcat prevederile art. 64 alin. (1) lit. a) din Decizia nr. 220/2011 privind Codul de reglementare a conţinutului audiovizual, cu modificările şi completările ulterioare (Codul audiovizualului), conform cărora:


- art. 64 (1): În virtutea dreptului fundamental al publicului la informare, furnizorii de servicii media audiovizuale trebuie să respecte următoarele principii:


a) asigurarea unei distincţii clare între fapte şi opinii;

  Potrivit raportului de monitorizare:


„Oraşul meu” este o emisiune înregistrată,  de tip talk-show. Conform orarului transmis de post, şi verificat pe înregistrări, emisiunea se difuzează zilnic, de luni până duminică inclusiv,  aproximativ  la orele 20:30 – 21:00 şi 22:30 – 23:00,  iar în ziua imediat următoare, în reluare,  aproximativ  la orele 10:30 – 11.00 şi 15:30 – 16:00.  Are ca realizator/moderator  pe doamna  Elena Parapiru. In funcţie de temele dezbătute, la emisiune participă invitaţi din toate domeniile: administraţie publică, politică, economie, cultură, educaţie etc. La emisiunea din ziua de 08.02.2019  a fost invitat domnul deputat PSD Nicolae Bacalbaşa. A fost difuzată la orele 21:28 aproximativ şi a avut o durată de 18 minute. A fost difuzată şi în reluare, pe data de 09.02.2019 la orele 11:27.

Faţă de cele semnalate, am procedat la vizionarea înregistrării şi am constatat următoarele: 

         Realizatoarea emisiunii a făcut de la început prezentarea invitatului, cu urările cuvenite la început de an.  Domnul Nicolae Bacalbaşa a mulţumit pentru acestea, considerând că „încă un an de viaţă prins este un cadou de la Dumnezeu”. După care a început discuţia propriu-zisă, cu afirmaţia realizatoarei:

Realizator (R): „Da, dar nu este un an potolit. Până în momentul ăsta, iată, este un an foarte învolburat, şi asistăm la cel de-al patru-lea răspuns al preşedintelui Iohannis de a o numi pe doamna Lia Olguţa Vasilescu în postul de Ministru al Dezvoltării, un post extrem de important pentru România, un post extrem de important pentru Uniunea Europeană. Reuşim să ne compromitem poziţia noastră, în momentul acesta, când deţinem Preşidenţia Consiliului Uniunii Europene, din cauză că avem doi miniştri lipsă...la apel? ”
Nicolae Bacalbaşa (NB): „Cred că pui problema într-un mod greşit”.
R: Aşa....
NB: „ Referindu-te la ... noi!”
R: „La România.”
NB:  Reper minutul. 00:38   „ Problema este noi ... şi ei! Preşedintele Iohannis pentru mine este ei! Adică este în afara României. Să fim foarte clari: suntem într-o Uniune, despre care, ca generic despre uniuni, Bismark, cel care a unificat Germania, după Războiul dintre Franţa şi Prusia şi a creat Germania unită, spunea, că în orice alianţă există un călăreţ şi un cal. Noi, nici măcar nu suntem calul. Suntem măgarul de povară, a unei structuri, pe care din motive încă demagogice, deşi lucrurile încep să se pună cu un cinism din ce în ce mai evident pe tapet, conduce o structură pe care, să fim foarte clari: n-o s-o putem influenţa niciodată. 

Reper minutul 01:54 Practic, suntem intoxicaţi de către stăpânii noştri care ne călăresc, n-aş vrea să spun stăpânii noştri coloniali din cadrul Germano-Franţei şi coloniile ei, actuale sau cele pe care şi le doreşte să le subordoneze în întregime. Stăpânii noştri au reuşit să creeze un aparat de represiune, controlat culmea, de autohtoni, de românaşi de-ai noştri, pe care iarăşi, eu nu-i consider, ca şi pe domnul Preşedinte, a fi români, şi a ne ţine ca pe nişte căţei, care trebuie subordonaţi, cu nasu ... în rahat. De aici şi MCV-ul, care este o golănie ordinară, de aicea este şi banditismul neacceptării României în Schengen, după ce Germania ne-a obligat, mai mult sau mai puţin direct, să dăm sume uriaşe, pentru aşa-zisa securizare a frontierelor, care a fost, pe de o parte securizarea frontierelor,  dar pe de altă parte îmbogăţirea fără temei, pentru că s-a plătit mai mult şi pe lucruri care nu erau absolut necesare, a firmelor germane.  Asta este situaţia! Ce asistăm noi în legătură cu acest refuz are mai multe aspecte:  una este prestaţia unui provocator profesional, cum este din nefericire, Preşedintele acestei ţări, ales! În ce condiţii ales, ar fi multe discuţii...dar...ales!..... care încalcă Constituţia României, care batjocoreşte voinţa populară şi pentru care faptul că Guvernul şi Parlamentul sunt rezultatele unei opţiuni populare n-are nicio importanţă. Pentru că dacă dispreţuieşti românii, nu poţi să aplici o regulă numită democraţie, unei structuri pe care o dispreţuieşti.

Reper minutul 04:28  „Nici nu pot să îl învinovăţesc! Germania a infiltrat timp de decenii, pentru că deşi Hitler a fost la putere numai 12 ani, poporul german, până în 1970, în proporţie de 70 %, era pro  hitlerist. După care a fost deviat de la această orientare prin creşterea nivelului de trai. Şi atunci, când în cadrul doctrinei în care înnoţi înveţi că ăilalţi sunt untermenscheni – suboameni, nu te poţi aştepta la altceva. Sigur  că unul spune.... domle, social-democraţii sunt proşti că nu reacţionează la aceste provocări.  Un deştept studiază provocările şi reacţionează nu în funcţie de indignare, ci în funcţie de oportunitate şi posibilitate.”

R: „Şi acesta este, nu, momentul ăla?”
NB: „Ori, ceea ce îşi doreşte acum Iohannis, din diverse motive, şi o echipă care îl coordonează, este fie să fie judecat, fie să fie scos printr-un referendum sau prin hotărârea Parlamentului. Deci, să se victimizeze! Crezând că aceasta ar fi o formă de a înnebuni o Dreaptă, extrem de reactivă la mijloace de propagandă în care s-au băgat sume uriaşe, sume uriaşe care sunt pompate tot din munca şi sudoarea poporului român. Aceleaşi multinaţionale care exportă semi-legal în paradisuri fiscale, deci prin inginerii, toate profiturile, şi care, sigur că sunt profund interesate, într-un regim care le garantează privilegiile nelegale şi nesimţite. Exact, flagrant pe banii noştri se întâmplă acum, cu acest imens mecanism de propagandă, indoctrinare şi sucirea minţilor, în special la oameni tineri, cărora s-a avut grijă să li se facă o educaţie liceală minimă, minimă. Distrugerea învăţământului din România nu a fost întâmplătoare, şi,  ca să poată fi manipulaţi. Deci încă odată, toate aceste provocări, trebuie privite ca acte profesioniste, de ...   destabilizare a unor structuri care, din fericire, au luciditatea şi expertiza, de a nu se lăsa provocate. 

Reper minutul  08:09 Să nu uităm cum a început Războiul între Germania şi Polonia, că vorbim de un Preşedinte etnic german. Cu Gleiwitz, când nişte indivizi, nemţi, din Servicii secrete, îmbrăcaţi în uniforme poloneze, au atacat un  post de radio de la frontieră, din Germania, Gleiwitz... şi i-a omorât pe ăia!”.

R: „Şi a existat un motiv, nu?”

NB: „Deci provocări.... şi aşa a început Războiul .... din care Polonia...”
R: „Dar Partidul Social Democrat a spus că a avut suficientă răbdare cu preşedintele Iohannis!”
NB: Reper minutul 08:50  „Deci, Partidul Social Democrat nu-şi face niciun fel de iluzie în ce-l priveşte pe numitul Iohannis, ... nu... dar, într-un fel a reacţionat. M-a bucurat când discuţia dintre doamna Dăncilă cu Fuhrereul  feminin al Germaniei actuale, Frau Merkel, care controlează toată politica Europei prin fake-uri, partide false, ştii, care toate sunt din PPE, adică etnic,  poate nu germane, dar servind interesele strict ale acestei ţări, şi n-a cedat doamna Dăncilă! Dacă vrei, este un răspuns şi pentru numitul Klaus Werner.”             

Analizând raportul de monitorizare şi vizionând înregistrările, membrii Consiliului au constatat că, în virtutea dreptului fundamental al publicului la informare, postul TV Galaţi avea obligaţia să respecte principiul asigurării  unei distincţii clare între fapte şi opinii, astfel cum prevede art. 64 alin. (1) din Codul audiovizualului la lit. a).

Or, din conţinutul raportului de monitorizare reiese că informaţiile oferite publicului, precum şi comentariile făcute în timpul dezbaterilor ce au avut loc în studioul postului de televiziune TV Galaţi nu au ţinut cont de reglementările legale invocate, publicului telespectator fiindu-i prezentate opinii care nu erau susţinute de vreo dovadă care să ateste veridicitatea afirmaţiilor d-lui Nicolae Bacalbaşa.


         Astfel, în opiniile exprimate de către invitat s-au regăsit accente critice  referitoare la situaţia nefavorabilă a  ţării noastre în context european. Pentru această situaţie, invitatul a opinat în sensul că o responsabilitate importantă  ar reveni Preşedintelui României şi acelor persoane din ţară şi din Europa (Germania), care îl susţin. În acest sens, dl. Bacalbaşa a făcut o serie de afirmaţii, precum: 


        - „Stăpânii noştri au creat un aparat de represiune, controlat de românaşi, pe care eu nu-i consider, ca şi pe domnul preşedinte, a fi români, pentru a ne ţine cu nasul în rahat”;
- „Preşedintele este un provocator profesionist, care dispreţuieşte oamenii. Nu pot să-l învinovăţesc, Germania a infiltrat timp de decenii, pentru că poporul german, până în 1970, era pro hitlerist”;
- „Frau Merkel, Fuhrerul feminin, care controlează Europa prin fake-uri, partide false, care sunt toate din PPE, care servesc strict interesele Germaniei. Este şi un răspuns pentru numitul Klaus Werner.”


Libertatea de exprimare, ca principiu fundamental al statului de drept, presupune respectarea normelor de drept interne şi internaţionale care garantează tuturor persoanelor dreptul de a se manifesta potrivit propriilor opţiuni. Aceste opţiuni nu pot leza, însă, drepturile altor membri ai colectivităţii, prejudiciate prin  afirmaţii nesusţinute cu dovezi.
Membrii Consiliului consideră că televiziunea, ca principal mijloc de comunicare media, cu o importantă influenţă asupra comportamentului social, trebuie să constituie un spaţiu în care opiniile exprimate să nu afecteze drepturi şi libertăţi fundamentale ale omului, garantate de legislaţia comunitară, de legea fundamentală, cât şi de legislaţia audiovizuală.

  Faţă de aceste aspecte, membrii Consiliului au constatat că informaţiile puse la dispoziţia publicului de către radiodifuzor nu au fost de natură să asigure telespectatorilor posibilitatea de a-şi forma în mod liber propria opinie, în condiţiile în care, în cadrul emisiunii monitorizate, nu s-a făcut o distincţie clară între fapte şi opiniile prezentate.
Ţinând cont de criteriile de individualizare a sancţiunii prevăzute la art. 90 alin. (4) din Legea audiovizualului, membrii Consiliului au propus şi au votat, cu respectarea prevederilor art. 15 din aceeaşi lege, sancţionarea radiodifuzorului cu somaţie publică.
În temeiul prevederilor art. 91  alin. (1) şi (2) din Legea audiovizualului                     nr. 504/2002, cu modificările şi completările ulterioare,

  Consiliul Naţional al Audiovizualului adoptă următoarea

DECIZIE:


Art. 1: Radiodifuzorul S.C. PAF MEDIA SRL (licenţa audiovizuală TV-C 003.4/11.02.2003 şi decizia de autorizare nr. 484.1/11.12.2014 pentru postul de televiziune TV Galaţi) se sancţionează cu somaţie publică pentru încălcarea                art. 64 alin. (1) lit. a) din Decizia nr. 220/2011 privind Codul de reglementare a conţinutului audiovizual, cu modificările şi completările ulterioare.


Art. 2. În conformitate cu prevederile art. 93 alin. (3) din Legea audiovizualului, prezenta decizie poate fi atacată direct la secţia de contencios administrativ a Curţii de apel, fără a fi necesară formularea unei plângeri prealabile, în termen de 15 zile de la comunicare.


Art. 3. Potrivit dispoziţiilor art. 931 alin. (1) şi (2) din Legea nr. 504/2002, cu modificările şi completările ulterioare, radiodifuzorul are obligaţia de a transmite pe postul TV Galaţi, în următoarele 24 de ore de la comunicare, sonor şi vizual, de cel puţin 3 ori, în intervalul orar 18.00-22.00, din care o dată în principala emisiune de ştiri, următorul text:

„Consiliul Naţional al Audiovizualului a sancţionat cu somaţie publică postul TV Galaţi, deoarece, în emisiunea „Oraşul meu” din 08.02.2019, a fost încălcat drepul la informare a publicului, întrucât, în cadrul dezbaterilor, nu s-a făcut o distincţie clară între fapte şi opinii, fiind încălcate dispoziţiile art. 64 din Codul audiovizualului.”
Vă atragem atenţia că textul nu poate fi difuzat în calupuri de publicitate.
VICRPREŞEDINTE INTERIMAR,

MARIA MONICA GUBERNAT




Întocmit,


Serviciul juridic şi reglementări,

Şef serviciu Dumitru Ciobanu

